FI Euroopan unionin virallinen lehti C 90/33

Kanne 20.2.2009 – Provincie Groningen ja Provincie Drenthe v. komissio

(Asia T-69/09)

2009/C 90/51

Oikeudenkäyntikieli: hollanti

Asianosaiset

Kantajat: Provincie Groningen (Groningen, Alankomaat) ja Provincie Drenthe (Assen, Alankomaat) (edustajat: asianajajat C. Dekker ja E. Belhadj)

Vastaaja: Euroopan yhteisöjen komissio

Vaatimukset

— komission 11.12.2008 tekemä päätös K(2008) 8355, joka koskee sellaisen tuen vähentämistä, jota komission 26.5.1997 tekemän päätöksen K (1997) 1362 mukaisesti maksetaan Euroopan aluekehitysrahastosta Groningenin-Drenthen alueita koskevan tavoite 2 -ohjelma-asiakirjan nro 97.07.13.003 osalta, on kumottava niiltä osin kuin kyseinen päätös koskee kahden prosentin kiinteämääräisen korjauksen soveltamista 1 139 346,24 euron suuruiseen talousarvioon ja sellaista 8 441 804 NLG:n suuruista menoerää, jonka osalta todettiin, ettei minkäänlaista tukea voida maksaa, ja niiltä osin kuin kyseinen päätös koskee 5.76 prosentin korjausta sekä 1 160 456 NLG:n korjausta, josta on määrätty sillä perusteella, ettei hankintadirektiiveissä säädetyt kynnysarvot alittavista hankinnoista ole järjestetty tarjouskilpailumenettelyjä

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat väittävät kanteensa tueksi ensinnäkin, että asetuksen N:o 4253/88 (1) 24 artiklaa on rikottu, koska komissio on soveltanut 5.76 prosentin korjausta todettujen virheiden perusteella ja 2 prosentin kiinteämääräistä korjausta sen perusteella, ettei hankkeeseen ja ohjelmaan liittyviä erityisiä edellytyksiä täytetty, vaikka kyseisiä korjauksia ei ole mahdollista perustaa mainittuun artiklaan.

Toiseksi kantajat väittävät, että EY 28 artiklaa ja EY 49 artiklaa on rikottu sillä perusteella, ettei komissio ymmärtänyt sitä, että sellaiset hankinnat, jotka alittavat sellaiset kynnysarvot, joihin direktiivissä 93/37/ETY (2), direktiivissä 93/38/ETY (3) ja direktiivissä 92/50/ETY (4) viitataan julkisten hankintojen osalta, on hyväksyttävä tavaroiden vapaata liikkuvuutta ja palvelujen tarjoamisen vapautta koskevien määräysten mukaisesti ainoastaan, jos kyse on rajat ylittävistä toimista.

Kolmanneksi kantajat vetoavat oikeusvarmuuden ja luottamuksensuojan periaatteiden loukkaamiseen, koska komissio esitti, että julkisia hankintoja koskevissa direktiiveissä mainitut kynnysarvot alittavat sopimukset voidaan hyväksyä ainoastaan tavaroiden vapaata liikkuvuutta ja palvelujen tarjoamisen vapautta koskevien määräysten mukaisesti, vaikka tämä ei ollut selvää silloin, kun Groningenin-Drenthen alueita koskeva tavoite 2 -ohjelma-asiakirja laadittiin.

Neljänneksi kantajat väittävät, että EY:n perustamissopimusta ja erityisesti EY 211 artiklaa on rikottu, koska komissio on soveltanut kiinteämääräistä 2 prosentin korjausta sillä perusteella, ettei hanketta koskevia kansallisia edellytyksiä ollut noudatettu, vaikka komissiolla ei ollut valtaa tehdä näin.

Viidenneksi kantajat väittävät, että asetusta N:o 5253/88 ja asetusta N:o 2064/97 (5) on rikottu, koska komissio ei ymmärtänyt, että kantajat olivat täyttäneet velvollisuutensa, jotka koskivat seuranta- ja valvontajärjestelmää.

Kuudenneksi kantajat väittävät, että luottamuksensuojan periaatetta on loukattu sillä perusteella, että komissio antoi kantajille syyn luottaa perustellusti siihen, että olemassa olevat seuranta- ja valvontajärjestelmä ja muut valvonnan muodot olivat riittäviä kantajien velvollisuuden täyttämiseksi.

Seitsemänneksi kantajat vetoavat asetuksen N:o 4253/88 rikkomiseen sillä perusteella, että komissio katsoi virheellisesti, ettei Noord-Zuidroute -hanketta saatettu ajoissa päätökseen ja että seuranta- ja valvontajärjestelmien osalta esiintyi sellaisia puutteita, joiden perusteella päätettiin soveltaa 2 prosentin kiinteämääräistä korjausta.

Kahdeksanneksi kantajat väittävät, että direktiiviä 93/36/ETY (6) on rikottu, koska komissio katsoi virheellisesti, että Waterfabriek Noorder Dierenpark Emmen -hankkeen yhteydessä membraanien ja prosessinseurantajärjestelmän toimittamista koskevat sopimukset oli direktiivin 93/36/ETY vastaisesti tehty ilman kilpailuttamista, vaikka direktiivin 93/36/ETY se onkin tuollaisessa tilanteessa sallittua.

Yhdeksänneksi kantajat vetoavat siihen, että direktiiviä 92/50/ETY ja direktiiviä 93/37/ETY on rikottu, koska komissio katsoi virheellisesti, että Waterfabriek Noorder Dierenpark Emmen -hankkeen yhteydessä oli tehty hanke- ja kehysjohtamista koskeva sopimus siten, ettei sitä direktiivin 92/50/ETY vastaisesti lainkaan kilpailutettu, vaikka kyseinen hankinta oli direktiivissä 93/37/ETY tarkoitettu sellainen osa urakan toteuttamista, jonka osalta ei ollut tarpeen järjestää erillistä hankintamenettelyä.

Kymmenenneksi kantajat väittävät, että direktiiviä 93/38/ETY on rikottu sillä perusteella, että komissio katsoi virheellisesti, että Centraal Station Groningen -hankkeen osalta sopimus, joka koski tilapäisten majoitusyksiköiden hankintaa, tehtiin direktiivin 93/38/ETY vastaisesti, vaikka kyseisen tilapäisen majoituksen järjestämistä oli pidettävä direktiivissä 93/38/ETY tarkoitettuna työnä.

Yhdenneksitoista kantajat vetoavat asetuksen N:o 4253/88 rikkomiseen sillä perusteella, että komissio katsoi virheellisesti, että Pohjois-Alankomaiden teknologiakeskukselle maksetut tuet eivät olleet ohjelma-asiakirjan mukaisia.

Kantajat toteavat lopuksi, että EY:n perustamissopimusta ja asetusta N:o 4253/88 on rikottu, koska komissio otti virheprosentin määrittelyssä virheellisesti huomioon sellaiset toteamukset, jotka oli tehty Martinihal Groningenia koskevan rakennussuunnitelman osalta.

(1) Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19.12.1988 annettu neuvoston asetus (ETY) N:o 4253/88 (EYVL L 374, s. 1).

(2) Julkisia rakennusurakoita koskevien sopimusten tekomenettelyjen yhteensovittamisesta 14.6.1993 annettu neuvoston direktiivi 93/37/ETY (EYVL L 199, s. 54).

(3) Vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14.6.1993 annettu neuvoston direktiivi 93/38/ETY (EYVL L 199, s. 84).

(4) Julkisia palveluhankintoja koskevien sopimusten tekomenettelyjen yhteensovittamisesta 18.6.1992 annettu neuvoston direktiivi (EYVL L 209, s. 1).

(5) Yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15.10.1997 annettu komission asetus (EY) N:o 2064/97 (EYVL L 290, s. 1).

(6) Julkisia tavaranhankintoja koskevien sopimustentekomenettelyjen yhteensovittamisesta 14.6.1993 annettu neuvoston direktiivi 93/36/ETY (EYVL L 199, s. 1).